Zápis zo stretnutia vlastníkov lesa v obci Kocurany zo dňa 31.3.2011
Prítomní: podľa prezenčnej listiny
Dňa 31.3.2011 sa na podnet Ing. Vojtech Čičmanca, starostu obce Kocurany a zároveň splnomocnenca súkromných vlastníkov lesa v k.ú. Kocurany, stretli za účelom vzájomnej informovanosti a schválenia ďalších postupov súkromní vlastníci lesa. 

Prítomných privítal Ing. Vojtech Čičmanec a informoval ich o stave lesného majetku v obci od stretnutia zo dňa 23.1.2009, kedy vlastníci lesa rozhodli, že požiadajú o vydanie svojich vlastníckych podielov od  súčasných užívateľov lesa - Roľnícke družstvo podielnikov so sídlom v Koši a Lesy š.p.  Prievidza. Zároveň boli splnomocnení v mene vlastníkov jednať Ing. Vojtech Čičmanec, Ľubomír Kliniec a Marta Pernišová. Po viacerých rokovaniach sme dospeli do štádia, keď je dokumentácia pripravená a vlastníci môžu uplatňovať svoje vlastnícke právo k lesným pozemkom. Dňa 17.3.2011 sa uskutočnila fyzická prebierka lesných pozemkov od Lesov SR š.p., ktorého sa zúčastnili splnomocnení zástupcovia vlastníkov, zástupca Lesov SR š.p. Ing. Pilát, odborný pracovník Ing. Hatváni a zástupca urbáru z Opatoviec nad Nitrou p. Ján Bielik. Po fyzickej prehliadke bude potrebné podpísať Dohody o odovzdaní nehnuteľností a ukončení nájomného vzťahu  zo zákona v zmysle § 22 ods.2 zákona č. 229/ 1991 Zb. v znení neskorších predpisov medzi Lesmi š.p. Prievidza a RDP podielnikov so sídlom v Koši. Celkom sa od Lesov š.p bude preberať 73,74 ha lesa, pričom 63,7 ha sú známi vlastníci, 9 ha sú neznámi vlastníci, 0,3 ha je vlastníctvo Lesy š.p. a 0,74 ha vo vlastníctve SPF. Od RDP podielnikov v Koši by sme mali prebrať cca. 22 ha lesa (bude spresnené v preberacích protokoloch).
Nakoľko prítomní budú odsúhlasovať dôležité zásady ďalšej činnosti pri nakladaní a hospodárení so súkromnými lesnými majetkami, je potrebné vyhotoviť zápis zo stretnutia. Vyhotovením zápisu bol poverený Ing. Vojtech Čičmanec a overovateľmi zápisnice p. Ivan Šandor, Kocurany č. 126 a p. Šimon Briatka, Kocurany č. 129.

V ďalšom vystúpení boli prítomní informovaní o možnostiach vytvorenia združenia, spoločenstva vlastníkov lesa, podľa viacerých zákonných možností. Po skúsenostiach ostatných združení v okolí, po porade s pracovníkmi lesných úradov, bol prítomným prečítaný návrh resp. vzor „zmluvy o združení osôb na dosiahnutie dojednaného účelu podľa § 829 – § 841 O.Z.  Zároveň prítomní odsúhlasili názov združenia - „Združenie osôb – Lesné a pozemkové združenie Kocurany“, adresu sídla združenia Kocurany č. 105, Obecný úrad Kocurany, 972 02. Predložený návrh zmluvy schválili všetci prítomní, okrem jednej vlastníčky, ktorá sa zdržala a požiadala o doručenie písomného návrhu zmluvy. Zmluva bude zosúladená podľa platných právnych predpisov v spolupráci s právnikom a následne zverejnená na internetovej stránke obce Kocurany v časti vydanie lesa vlastníkom. Prítomní vlastníci lesa v ďalšom odsúhlasili výbor, resp. predstavenstvo, ktoré bude vlastníkov zastupovať v zložení:

Ing. Vojtech Čičmanec – Kocurany č. 162,
Ľubomír Kliniec – Kocurany č. 15,
Marta Pernišová – Kocurany č. 35,

Miroslav Škandík – Kocurany č. 9,

Ľudmila Hrdá – Opatovce nad Nitrou č. 399,

ktorí si spomedzi seba zvolia predsedu, podpredsedu a tajomníka. Za zloženie výboru hlasovali všetci prítomní vlastníci lesa.

Prítomní sa ďalej dohodli, že informácie sa budú zverejňovať na internetovej stránke obce a minimálne jedenkrát do roka sa vlastníci stretnú na valnom zhromaždení vlastníkov. K založeniu združenia podľa návrhu, bude pravdepodobne potrebný písomný súhlas vlastníkov, resp. splnomocnenie zvolených zástupcov na konanie. Toto zabezpečí zvolený výbor. Čo sa týka hospodárenia v lese a nakladanie s drevnou hmotou, prvoradým zámerom bude vykonanie vyčistenie lesa od kalamitného dreva a suchého dreva. Na lesné celky bol v roku 2009 spracovaný Lesný hospodársky plán, podľa ktorého sa má v lesoch hospodáriť. Tento bude vyžiadaný od odovzdávajúcich organizácií. K problematike vystúpil a prítomných informoval aj odborný lesný pracovník Ing. Jozef Hatváni. 
Vzhľadom k tomu, že hospodárenie prešlo z organizácií na súkromných vlastníkov lesa, je potrebné splniť si aj povinnosť podania daňového priznania dane z nehnuteľnosti. Prítomní vlastníci splnomocnili na podanie daňového priznania a zaplatenie dane Združenie osôb – Lesné a pozemkové združenie Kocurany.
Stretnutie ukončil a vlastníkom lesných pozemkov poďakoval za účasť Ing. Čičmanec.

V Kocuranoch 31.3.2011

Zapísal:  Ing. Vojtech Čičmanec 


 ..............................................

Overovatelia:  Ivan Šandor



...............................................




Šimon Briatka



...............................................

